Yhdistetyt asiat C-435/15 ja C-666/15

GROFA GmbH

vastaan

Hauptzollamt Hannover

ja

X

ja

GoPro Coöperatief UA

vastaan

Inspecteur van de Belastingdienst/Douane kantoor Rotterdam Rijnmond

(Finanzgericht Hamburgin ja Rechtbank Noord-Hollandin esittämät ennakkoratkaisupyynnöt)

Ennakkoratkaisupyyntö – Yhteinen tullitariffi – Tullinimikkeet – Tavaroiden luokittelu – Videokamerat – Yhdistetty nimikkeistö – Alanimikkeet 8525 80 30, 8525 80 91 ja 8525 80 99 – Selittävät huomautukset – Tulkinta – Täytäntöönpanoasetukset (EU) N:o 1249/2011 ja (EU) N:o 876/2014 – Tulkinta – Pätevyys

Tiivistelmä – Unionin tuomioistuimen tuomio (yhdeksäs jaosto) 22.3.2017

Tulliliitto–Yhteinen tullitariffi–Tullinimikkeet–Käsite yhden ainoan videojakson vähintään 30 minuuttia kestävänä tallennus alanimikkeitä 8525 80 30, 8525 80 91 ja 8525 80 99 koskevissa selittävissä huomautuksissa tarkoitetulla tavalla–Tähän käsitteeseen kuuluu videojakso, jonka kesto on enemmän kuin 30 minuuttia ja joka tallennetaan erillisiin tiedostoihin, joista jokainen on kestoltaan alle 30 minuuttia

(Komission asetukset N:o 1249/2011 ja N:o 876/2014)

Tulliliitto–Yhteinen tullitariffi–Tullinimikkeet–Tuotteet, joilla on kolmen GoPro Hero 3 Black Edition -sarjan kameramallin ominaisuudet–Luokitteluasetusta N:o 1249/2011 ei sovelleta analogisesti–Tavaroiden riittämätön samankaltaisuus–Luokitteluasetuksen N:o 876/2014 analoginen soveltaminen–Luokitteleminen yhdistetyn nimikkeistön alanimikkeeseen 8525 80 99–Asetuksen pätemättömyys

Tiettyjen tavaroiden luokittelusta yhdistettyyn nimikkeistöön 29.11.2011 annettua komission täytäntöönpanoasetusta (EU) N:o 1249/2011 on tulkittava siten, ettei sitä sovelleta analogisesti tavaroihin, joilla on asiassa C-435/15 kyseessä olevien, kolmen GoPro Hero 3 Black Edition -sarjan kameramallin ominaisuudet. Nämä viimeksi mainitut tavarat eivät nimittäin ole samoja kuin kyseisessä asetuksessa tarkoitetut ”taskukokoiset videokamerat”, koska – kuten ennakkoratkaisua pyytänyt tuomioistuin katsoo – kyseiset tavarat eroavat niistä muun muassa valokuvatoimintonsa osalta ja siltä osin, ettei niissä ole digitaalista liukuobjektiivia, kaiutinta tai kiinteää sisäistä muistia. Koska asian C-435/15 riidanalaiset kamerat eivät ole samanlaisia tai riittävän samankaltaisia kuin täytäntöönpanoasetuksella N:o 1249/2011 luokitellut tavarat, tätä viimeksi mainittua ei sovelleta niihin. Tiettyjen tavaroiden luokittelusta yhdistettyyn nimikkeistöön 8.6.2014 annettua komission täytäntöönpanoasetusta (EU) N:o 876/2014 on tulkittava siten, että sitä sovelletaan analogisesti tavaroihin, joilla on mainitussa asiassa kyseessä olevien, kolmen GoPro Hero 3 Black Edition -sarjan kameramallin ominaisuudet, mutta tämä asetus ei ole pätevä. Käsiteltävässä asiassa täytäntöönpanoasetuksessa N:o 876/2014 luokitellaan yhdistetyn nimikkeistön alanimikkeeseen 8525 80 99 ”toimintakamerat”, eikä siinä edellytetä, että niitä voidaan käyttää ulkopuolisten videolähteiden tallentamiseen itsenäisesti eli ilman niihin alun perin kuuluvia laitteita tai ohjelmistoja. Tällainen itsenäisen tallentamisen mahdollisuus on kuitenkin välttämätön edellytys, jotta tavara voidaan luokitella yhdistetyn nimikkeistön alanimikkeeseen 8525 80 99. Muussa tapauksessa tavaroita ei luokitella yhdistetyn nimikkeistön alanimikkeeseen 8525 80 99 vaan pikemminkin yhdistetyn nimikkeistön alanimikkeeseen 8525 80 91 (tuomio 5.3.2015, Vario Tek, C-178/14, ei julkaistu, EU:C:2015:152, 32 kohta). Tästä seuraa, että täytäntöönpanoasetus N:o 876/2014 on ristiriidassa yhdistetyn nimikkeistön alanimikkeen 8525 80 99 soveltamisalan kanssa, koska siinä luokitellaan ”toimintakamerat” tähän alanimikkeeseen täsmentämättä, että jotta ne voidaan luokitella tähän alanimikkeeseen, niitä on voitava käyttää ulkopuolisten videolähteiden tallentamiseen itsenäisesti. (ks. 36, 42, 43, 50, 51 ja 53 kohta sekä tuomiolauselman 1 ja 2 kohta)

Tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 liitteessä I olevan yhdistetyn nimikkeistön, sellaisena kuin se on muutettuna 27.9.2011 annetulla komission täytäntöönpanoasetuksella (EU) N:o 1006/2011, 9.10.2012 annetulla komission täytäntöönpanoasetuksella (EU) N:o 927/2012 ja 4.10.2013 annetulla komission täytäntöönpanoasetuksella (EU) N:o 1001/2013, alanimikkeitä 8525 80 30, 8525 80 91 ja 8525 80 99 on tulkittava niitä koskevien yhdistetyn nimikkeistön selittävien huomautusten valossa siten, että videojaksoa, jonka kesto on enemmän kuin 30 minuuttia ja joka tallennetaan erillisiin tiedostoihin, joista jokainen on kestoltaan alle 30 minuuttia, on pidettävä yhden ainoan videojakson vähintään 30 minuuttia kestävänä tallennuksena, kun käyttäjä ei voi havaita siirtymistä tiedostosta toiseen niiden lukemisen aikana tai päinvastoin, kun käyttäjän on tämän lukemisen aikana lähtökohtaisesti avattava jokainen tiedosto erikseen. (ks. 60 kohta ja tuomiolauselman 3 kohta)